
1. Lucrările Forumului Economic Mondial 

 

“Dacă terorismul este expresia cea mai radicală a refuzului de a dialoga, Forumul Economic Mondial (FEM) de la Davos, ca manifestare de solidaritate a tuturor celor deschişi către dialog, a luat o decizie justă alegând oraşul New York drept gazdă a reuniunii sale anuale din 2002”, a apreciat preşedintele Confederaţiei Helvetice, Kaspar Villiger, la deschiderea reuniunii anuale a FEM, care a avut loc în perioada 31 ianuarie - 4 februarie a.c.

La ceremonia de deschidere a lucrărilor, desfăşurată la hotelul Waldorf-Astoria din oraşul american cel mai greu lovit de atentatele din septembrie 2001, şeful de stat elveţian a fost prezent alături de preşedintele FEM, Klaus Schwab, şi de oficialităţile oraşului gazdă - Rudolph Giuliani, fostul primar al New Yorkului, Michael Bloomberg, actualul primar, şi Georges Pataki, guvernatorul statului New York. 

Klaus Schwab, preşedintele şi fondatorul FEM, a prezentat cele şase mari teme de discuţie ale reuniunii - consolidarea securităţii şi abordarea situaţiei de vulnerabilitate; redefinirea provocărilor mediului de afaceri; reducerea sărăciei şi promovarea egalităţii şanselor; reevaluarea modului de a conduce şi de a guverna; restabilirea unei creşteri economice susţinute; împărtăşirea valorilor comune şi respectarea diferenţelor de opinie.

Fondat în 1971, FEM de la Davos reuneşte în fiecare an lideri ai celor mai importante corporaţii din lume, lideri politici şi religioşi. 

Analizând problema luptei împotriva terorismului, preşedintele administraţiei interimare din Afganistan, Hamid Karzai, a declarat că “menţinerea şi extinderea prezenţei forţelor militare multinaţionale în Afganistan, în baza unei rezoluţii pe care ar trebui s-o adopte Consiliul de Securitate al ONU, este vitală pentru atingerea obiectivelor coaliţiei antiteroriste în această ţară”.

“Este absolut necesar ca forţele multinaţionale să fie prezente în mai multe oraşe mari din Afganistan, pentru că în ţară sunt încă destule rămăşiţe talibane”, a spus liderul afgan. Hamid Karzai a apreciat, însă, că alături de dimensiunea militară a luptei cu terorismul, comunitatea internaţională ar trebui să aibă în vedere dimensiunea economică, respectiv necesitatea combaterii sărăciei în ţări ca Afganistanul, precum şi problema “lipsei dialogului între civilizaţii”.

Intervenţia lui Hamid Karzai a avut loc în contextul unei discuţii mai largi pe tema şanselor de speranţă pe care le oferă actuala situaţie mondială, discuţie moderată de americanul Charlie Rose şi la care au participat doi laureaţi ai Premiului Nobel pentru Pace - Elie Wiesel şi Desmond Tutu -, preşedintele filipinez, Gloria Arroyo şi regina Iordaniei, Rania Al-Abdullah. 

Deşi, conform părerilor analiştilor, selectarea invitaţilor la această sesiune a avut ca scop tocmai demonstrarea posibilităţii unui real “dialog al civilizaţiilor” care să motiveze o privire optimistă asupra viitorului, discuţiile au relevat mai curând diferenţele de opinii dintre reprezentanţii unor lumi diferite. Exponenţii culturii islamice, Rania Al-Abdullah şi Hamid Karzai au dovedit că s-au integrat, atât prin ideile susţinute, cât şi prin limbaj, în lumea occidentală a epocii post-11 septembrie, aflată în căutarea unei “globalizări cu faţă umană” şi dispusă la anumite eforturi pentru eliminarea premiselor economice şi spirituale ale terorismului. În schimb, Elie Wiesel nu a dorit să comenteze conceptul de terorism sau cauzele sale, preferând să sugereze că atrocităţile comise de terorişti sunt ireversibile şi nu pot fi explicate prin nimic.

Participanţii la lucrările Forumului au avertizat că, în vederea eradicării sărăciei şi pentru a lupta împotriva terorismului, responsabilii politici trebuie să găsească un echilibru între imperativele internaţionale, precum accesul la pieţele ţărilor bogate, şi “egoismul” opiniei publice naţionale. 

Directorul general al Fondului Monetar Internaţional, Horst Koehler, a rezumat această problemă printr-o formulă lapidară: “Societatea civilă din ţările cele mai avansate este prea egoistă pentru a renunţa la privilegiile ei”. Numeroşi participanţi la forum au subliniat în repetate rânduri că războiul împotriva terorismului are drept etapă şi combaterea sărăciei. “Ţările bogate sunt conştiente de acest lucru? Sunt ele pregătite să ia măsurile adecvate?” – a întrebat ministrul francez al economiei şi finanţelor, Laurent Fabius. 

În vederea atingerii acestui obiectiv, a fost menţionat exemplul deschiderii pieţelor ţărilor bogate pentru produsele ţărilor sărace. “Accesul la pieţe este cheia pentru o creştere economică mondială mai amplă”, a subliniat Horst Koehler, criticând atitudinea celor două regiuni cele mai bogate din lume, SUA şi Europa, care îşi protejează agricultura prin subvenţii, ca de altfel şi sectorul textil. 

Participanţii au mai relevat că există riscul de a uita din nou caracterul imperios al acordării de asistenţă statelor în curs de dezvoltare, în condiţiile în care se prefigurează perspectiva redresării economice.

 

2. Acord asupra componenţei Convenţiei pentru viitorul Europei 

 

Miniştrii Afacerilor Externe din ţările Uniunii Europene au ajuns, la 28 ianuarie a.c., la “un acord total” referitor la componenţa Convenţiei care se va ocupa de pregătirea viitoarei reforme a instituţiilor europene, a anunţat şeful diplomaţiei spaniole, Josep Pique.

Acest acord prevede că preşedintele şi cei doi vicepreşedinţi ai Convenţiei, numiţi la summit-ul de la Laeken, în luna decembrie 2001, nu vor reprezenta guvernul ţării din care provin. Cele 15 state membre ale UE vor putea deci să îşi numească cei 15 reprezentanţi alături de conducerea Convenţiei.

Astfel, Italia şi Belgia, care au deja câte un vicepreşedinte în Convenţie, respectiv Giuliano Amato şi Jean-Luc Dehaene, vor numi şi un reprezentant al ţării în cadrul Convenţiei.

“Toată lumea este de acord cu această formulă”, a subliniat J. Pique. Miniştrii au luat în considerare această soluţie “independent de termenii acordului de la Laeken”, a spus ministrul spaniol. Potrivit acestuia, “cei 15” au ţinut cont de “poziţia guvernului italian în raport cu situaţia lui Giuliano Amato”. Acesta din urmă nu dorea să fie considerat drept reprezentant al guvernului italian, în timp ce preşedintele Consiliului italian, Silvio Berlusconi, anunţase că intenţionează să-l aleagă drept reprezentant pe Gianfranco Fini.

*

Ministrul Afacerilor Europene, Pierre Moscovici, a fost desemnat ca reprezentant al autorităţilor franceze la Convenţia pentru viitorul Europei.

Supleantul lui Pierre Moscovici va fi Pierre Vimont, reprezentantul permanent al Franţei la Uniunea Europeană.

Şeful statului francez a amintit că Adunarea naţională îl desemnase ca reprezentant al Parlamentului în Convenţie pe Alain Barrau, deputat socialist şi preşedinte al delegaţiei pentru Uniunea Europeană, iar ca supleant pe Anne-Marie Idrac, deputat UDF (centru-dreapta). De asemenea, Senatul l-a desemnat pe Hubert Haenel, senator RPR (dreapta gaullistă) şi preşedinte al delegaţiei pentru Uniunea Europeană, iar ca supleant pe Robert Badinter, senator socialist.

Reprezentanţii la Convenţia pentru viitorul Europei îşi vor îndeplini funcţia până la sfârşitul mandatului acestei structuri, chiar dacă mandatele lor naţionale se vor încheia, pentru a asigura stabilitatea Convenţiei.

 

3. Activitatea curentă a Comisiei Europeane 

 

Comisia Europeană a propus, la 30 ianuarie a.c., suma de 25 miliarde de euro, pentru perioada 2004-2006, în contul ajutoarelor de dezvoltare regională pentru viitoarele state membre.

Această sumă va fi echivalentă, în medie, cu 2,5% din Produsul Intern Brut (PIB) al celor zece state care sunt, în prezent, cel mai bine plasate în vederea încheierii negocierilor de aderare la sfârşitul acestui an şi a integrării în Uniunea Europeană în 2004 (Ungaria, Polonia, Republica Cehă, Slovenia, Estonia, Letonia, Lituania, Slovacia, Cipru şi Malta).

Ajutoarele regionale nu vor depăşi 4% din PIB-ul statelor membre. Oficialii Comisiei Europene consideră că viitoarele state membre trebuie, mai întâi, să înfiinţeze capacităţile administrative necesare pentru a gestiona şi utiliza în mod eficient asistenţa financiară europeană.

În ceea ce priveşte subvenţiile directe acordate agricultorilor, Comisia Europeană a propus ca acestea să se ridice, într-o primă fază, la 25% din nivelul subvenţiilor care vor fi acordate agricultorilor din UE în 2004, urmând să crească progresiv până în 2013. Comisia a precizat că procentul ajutoarelor directe va ajunge astfel la 30% în 2005 şi la 35% în 2006, respectiv la 1,1 miliarde de euro în 2005 şi 1,4 miliarde de euro în 2006.

Aceste subvenţii directe pentru agricultorii din viitoarele state membre vor creşte ulterior, fiind prevăzută o perioadă tranzitorie de zece ani până la momentul în care ele le vor egala pe cele destinate agricultorilor din UE, au precizat oficiali ai Comisiei Europene.

Aceştia estimează că a acorda noilor state membre, din 2004, subvenţii directe egale cu cele ale UE nu ar face decât să “îngheţe” structurile agricole din Europa Centrală.

În schimb, statele candidate solicită 100% din subvenţiile directe încă de la aderare.

Raportul referitor la subvenţiile regionale europene pentru 2004-2006 se bazează pe ipoteza unei extinderi a Uniunii cu zece noi membri în 2004, România şi Bulgaria fiind excluse, au precizat surse din cadrul Comisiei. Dat fiind faptul că aceste două ţări sunt cele mai sărace dintre statele candidate, va fi atenuată scăderea mediei comunitare a PIB/cap de locuitor în funcţie de care se calculează anumite obiective prioritare ale ajutoarelor regionale.

Unii membri ai UE, care beneficiază de subvenţiile regionale europene, sunt îngrijoraţi că nu vor mai primi fonduri pentru acestea după extindere, deoarece viitoarele state candidate sunt şi mai sărace.

Conform unui membru al Comisiei, luarea în calcul a doar zece state, şi nu a douăsprezece, înseamnă că numai două regiuni din Spania vor fi excluse din categoria beneficiarilor de subvenţii regionale prioritare. Numărul este egal pentru Portugalia şi Grecia, iar în cazul Germaniei este vorba de şase zone. Pentru aceste regiuni, subvenţiile europene vor descreşte o dată cu extinderea UE.

“Această ofertă reprezintă cel mai bun echilibru între aşteptările ţărilor candidate, care doresc să devină membri cu drepturi depline ai Uniunii Europene, şi limitele bugetare ale UE. Cu alte cuvinte, acesta reprezintă cel mai bun compromis posibil şi nu o invitaţie pentru şicanări”, a avertizat comisarul european pentru extindere, Guenter Verheugen.

Aceasta a subliniat că acordarea progresivă a unor asemenea ajutoare este necesară pentru a determina zonele rurale ale viitoarelor state membre să evolueze şi să se restructureze, deoarece nivelul actual nu este suficient de viabil pentru o economie de piaţă.

“Acordarea imediată a unor ajutoare directe de 100%, aşa cum solicită statele candidate, ar cimenta structurile agricole”, a conchis Guenter Verheugen în faţa Parlamentului european, dând ca exemplu Polonia, care şi-a făcut deja cunoscută nemulţumirea faţă de perspectiva ajutoarelor directe progresive.

“Nivelul propus iniţial (25% în 2004) este complet nesatisfăcător. Propunerea unei perioade de tranziţie de zece ani înainte de a atinge 100% din compensaţii nu poate fi acceptată”, a declarat purtătorul de cuvânt al guvernului polonez, Michal Tober. El a adăugat că absenţa de compensaţii complete riscă să aibă un efect negativ asupra posibilităţilor de liberalizare a schimburilor agro-alimentare.

La rândul său, primul ministrul al Ungariei Viktor Orban s-a declarat dezamăgit de propunerea Comisiei Europene de a acorda agricultorilor din viitoarele statele membre ajutoare directe şi progresive, solicitând pentru statele candidate un tratament egal cu cel al ţărilor din UE. “Este o zi importantă pentru Ungaria şi esenţială pentru statele candidate. Problema fondurilor a fost pusă pentru prima dată în discuţie. Nu împărtăşim poziţia Comisiei vrem să căutăm un sprijin în acest sens”, a afirmat Viktor Orban.

Printre celelalte finanţări propuse, Comisia Europeană a acordat o atenţie specială securităţii nucleare. Autorităţile de la Bruxelles propun, astfel, alocarea a 60 milioane de euro, în perioada 2004-2006, pentru scoaterea din funcţiune a centralei Bohunice din Slovacia şi a 245 milioane de euro pentru centrala Ignalina din Lituania.

De asemenea, Comisia Europeană a propus alocarea a 206 milioane de euro pentru dezvoltarea părţii de nord a Ciprului.

*

Extinderea Uniunii Europene cu zece noi membri, începând din 2004, va accentua considerabil disparităţile regionale, se arată într-un raport privind coeziunea economică şi socială dat publicităţii de Comisia Europeană la 30 ianuarie a.c.

Acest fenomen impune reflecţia asupra repartizării ajutoarelor regionale între “Cei 15” şi viitorii membri, se subliniază în raport. În egală măsură, extinderea va antrena “o scădere importantă” a PIB mediu/cap de locuitor din UE, întrucât acest indicator serveşte la determinarea ajutoarelor regionale europene prioritare.

Într-o Uniune extinsă cu zece noi membri, scăderea PIB va fi de 13%, însă ar atinge 18% dacă România şi Bulgaria ar adera la UE în 2004, se mai arată în raport.

Şi în ceea ce priveşte şomajul, va exista o agravare a diferenţei dintre UE şi statele candidate, deoarece, în anul 2000, trei milioane de locuri de muncă au fost create în Uniunea Europeană, în timp ce statele candidate au pierdut 600.000.

Pe de altă parte, 115 milioane de persoane (25% din populaţia totală a Uniunii extinse) se vor afla în regiuni eligibile pentru ajutoarele regionale prioritare, conform documentului bazat pe datele statistice din 1997, 1998 şi 1999. Din cei 115 milioane de cetăţeni, 40% locuiesc în regiuni ale actualelor state membre, iar restul de 60% în statele candidate.

Într-o Uniune cu 25 de state, 37 milioane de locuitori din actuala UE vor pierde subvenţiile pentru ajutoarele regionale prioritare.

Raportul Comisiei subliniază, totodată, că este necesar ca regiunile cele mai sărace din actualele state membre să nu se confrunte imediat cu “sfârşitul finanţărilor europene, doar din cauza creşterii prosperităţii lor relative într-o Uniune extinsă”.

 

4. Situaţia din Caşmir 

 

Pakistanul a calificat, la 29 ianuarie a.c., drept “absurdă” declaraţia Indiei, care revendică suveranitatea asupra Caşmirului controlat de autorităţile de la Islamabad.

Aziz Ahmed Khan, purtător de cuvânt al Ministerului pakistanez al Afacerilor Externe, a declarat că revendicarea indiană, repetată de premierul indian, Atal Behari Vajpayee, este ridicolă şi nu merită un răspuns serios.

În cursul unei conferinţe de presă, A. Khan a deplâns atitudinea “negativă” a Indiei faţă de reluarea dialogului în scopul dezamorsării tensiunii militare din Caşmir, ca urmare a respingerii, de către A. Vajpayee, a ultimei propuneri pakistaneze de negocieri.

Cele două puteri nucleare rivale se confruntă cu eventualitatea izbucnirii unui al patrulea război, după ce autorităţile indiene au acuzat câteva grupări islamiste din Pakistan de comiterea atentatului din 13 decembrie 2001, care a avut loc în incinta Parlamentului indian.

“Este regretabil că, în ciuda bunăvoinţei de care am dat dovadă, în ciuda tuturor măsurilor pe care le-am luat, reacţia este tot negativă”, a afirmat A. Khan, referindu-se la campania de represalii declanşată de Pakistan împotriva grupărilor extremiste, pe de o parte, şi la apelurile repetate ale autorităţilor pakistaneze la dialog, pe de altă parte.

“Uneori sunt folosite pretexte absurde pentru a nu veni la discuţii. Tot ceea ce putem spune este că ne vom păstra răbdarea şi fermitatea pentru rezolvarea tuturor acestor probleme”, a adăugat purtătorul de cuvânt.

Generalul Rashid Qureshi, purtătorul de cuvânt militar pakistanez, a apreciat, de asemenea, ca absurde declaraţiile făcute de premierul indian, potrivit cărora orice discuţie despre viitorul Caşmirului ar trebui să includă chestiunea restituirii acestuia Indiei.

Pakistanul apreciază că problema Caşmirului nu a fost rezolvată de împărţirea subcontinentului, în 1947. Autorităţile locale consideră că populaţia majoritar musulmană din regiune ar trebui să decidă prin vot dacă doreşte să facă parte din India sau din Pakistan, aşa cum recomandă şi rezoluţiile ONU, de foarte multă vreme.

La rândul său, India îşi bazează revendicarea pe un acord semnat în 1947 cu maharajahul Caşmirului.

Într-un mesaj trimis premierului indian, preşedintele Pakistanului, Pervez Musharraf, a declarat că doreşte ca între cele două state să existe “relaţii de bună vecinătate”. “Vreau să subliniez disponibilitatea noastră de a ne angaja într-un dialog serios şi susţinut cu India, pentru a elabora împreună itinerariul păcii şi al progresului”, a declarat acesta.

Premierul indian a răspuns însă negativ la acest mesaj. “Vecinul nostru ne invită fără încetare la întâlniri şi discuţii, dar întreb la ce ne foloseşte o întâlnire dacă trebuie să ne reunim pentru a ne lupta încă o dată? E mai bine să rămînem separaţi”, a apreciat A. Vajpayee. 

 

5. Situaţia din Orientul Mijlociu 

 

Experţii militari consideră că la 16 luni de la începutul Intifadei, revolta palestiniană împotriva Israelului riscă să intre într-o nouă fază, o dată cu folosirea de noi arme.

Aceştia menţionează faptul că la 24 ianuarie a.c., pentru prima oară, palestinienii au folosit lansatoare de rachete antitanc pentru a ataca un convoi israelian care circula în Fâşia Gaza.

Inspectând, la începutul lunii ianuarie, nava Karine A, în apele teritoriale ale Mării Roşii, Israelul a vrut să demonstreze că activiştii palestinieni încearcă să folosească arme şi mai perfecţionate. Încărcătura de arme confiscată la bordul navei, care, potrivit Israelului, avea destinaţia Gaza, consta în 50 de tone de arme: rachete Katiuşa de 122 de milimetri, având o rază de acţiune de 20 de kilometri, rachete antitanc, obuze de mortieră, puşti de asalt foarte moderne, mine şi muniţie, precum şi o tonă şi jumătate de explozibil.

Potrivit unor experţi israelieni, palestinienii deţin de ceva timp proiectile antitanc şi chiar rachete antitanc, în pofida acordurilor de la Oslo (1993), potrivit cărora serviciile de securitate ale Autorităţii Palestiniene nu au dreptul de a deţine decât arme uşoare, 15.000 de bucăţi în total.

“Ceea ce îi îngrijorează cel mai mult pe şefii securităţii israeliene în prezent este ameninţarea pe care o reprezintă pentru Israel eventuala folosire a unor arme cu rază lungă de acţiune”, consideră Hillel Frisch, cercetător la Centrul de Studii Strategice BESA din Tel-Aviv. “Rachetele cu rază lungă de acţiune (de care ar dispune palestinienii) pot avea o rază de acţiune de 30 de kilometri, ceea ce ar plasa aeroportul internaţional Ben Gurion din Tel-Aviv în vizorul a numeroase puncte din Cisiordania”, a apreciat el.

Şeful Statului Major israelian, generalul Shaul Mofaz a declarat, recent, că fabricarea rachetelor Qassam 2, produse artizanal de mişcarea radicală islamistă Hamas, va lua amploare. “Au procedat deja la tiruri de încercare şi, acum, vor fabrica mai multe rachete, pentru a putea ataca oraşe din Israel”, a avertizat acesta.

Analiştii sunt de părere că dacă palestinienii folosesc arme foarte puternice, acest lucru ar putea schimba cursul ciocnirilor în favoarea Israelului, transformând un conflict de slabă intensitate, care constă în special din terorism, într-un război mai convenţional, ceea ce ar face jocul israelinilor, în defavoarea palestinienilor. 

Premierul israelian Ariel Sharon a promis deja că dacă vor cădea rachete asupra marilor oraşe israeliene, riposta statului evreu va fi de o violenţă extremă.

Unii experţi consideră, de asemenea, că orice escaladare a violenţei ar putea face şi mai flexibile limitele dintre grupările laice şi grupările islamiste (în general, opuse), în numele unităţii naţionale. În cursul ultimelor luni, un număr din ce în ce mai mare de atacuri sau atentate antiisraeliene au fost comise concordant de grupările islamiste, precum Jihadul islamic, şi laice, cum ar fi Brigăzile martirilor al-Aqsa, având legătură cu Fatah, mişcarea condusă de Y. Arafat.

 

6. Preocupările SUA privind crearea unei noi doctrine militare 

 

Secretarul american al Apărării, Donald Rumsfeld, a avertizat populaţia SUA, la 1 februarie a.c., că trebuie să se pregătească pentru noi atacuri teroriste, mult mai grave decât cele din 11 septembrie 2001.

Prezentând principalele axe ale noii doctrine a apărării americane, Donald Rumsfeld a apărat ideea modernizării aparatului militar, ceea ce justifică importanţa creştere a bugetului Apărării, propusă de preşedintele George W. Bush.

“Nu trebuie să ne facem iluzii”, a declarat acesta în faţa Universităţii Apărării Naţionale. “În următorii ani ne vom confrunta, în mod sigur, cu alţi duşmani, care ne vor lovi într-o manieră neaşteptată”, a afirmat oficialul american. “În cazul în care vor avea acces la arme din ce în ce mai puternice, aceste atacuri vor fi mai grave decât cele comise în urmă cu câteva luni”, a precizat D. Rumsfeld, menţionând faptul că “misiunea noastră este de a ne pregăti cât mai bine pentru a face faţă unor forme potenţiale de agresiune”.

Într-o primă etapă, secretarul Apărării a explicat faptul că Statele Unite trebuie să îşi adapteze doctrina militară în funcţie de noua realitate “a războiului împotriva terorismului”.

Pentru strategii americani, actuala ameninţare vine atât din partea organizaţiilor teroriste, cât şi din partea statelor care le susţin şi care posedă arme de distrugere în masă.

D. Rumsfeld a anunţat că vechea doctrină, apărută după războiul rece, care prevedea o armată capabilă să poarte două războaie de ocupaţie în acelaşi timp, trebuie înlocuită.

“Trebuie să insistăm asupra capacităţii de descurajare pe patru teatre de luptă importante”, a apus oficialul american. Această capacitate trebuie “susţinută de posibilitatea de a învinge doi agresori în acelaşi timp, dar şi de aceea de a susţine o contraofensivă şi de a ocupa capitala unui stat duşman şi de a instaura acolo un nou regim politic”, a precizat el.

O altă schimbare în doctrina militară americană se referă la “identificarea unei ameninţări, care nu trebuie să se realizeze prin sursa sa, ci prin natura sa”, a afirmat D. Rumsfeld, pornind de la ideea armelor balistice care continuă să fie produse de anumite ţări cum ar fi Iranul, Irakul sau Coreea de Nord.

“Trebuie să ne pregătim pentru noi forme ale terorismului, dar şi pentru atacuri împotriva potenţialului spaţial american, cyberatacuri împotriva sistemelor de comunicare, fără a uita rachetele de crozieră, rachetele balistice, armele chimice şi armele biologice”, a declarat oficialul american.

D. Rumsfeld a prezentat şase obiective principale pentru care Statele Unite trebuie să se doteze cu armele potrivite:

- protejarea teritoriului naţional şi a bazelor americane în străinătate;

- proiectarea puterii spre teatre de luptă îndepărtate;

- distrugerea ascunzătorilor inamice;

- protecţia sistemelor de informaţie şi comunicare;

- dezvoltarea utilizării tehnologiei pentru coordonarea acţiunii diferitelor forţe;

- protecţia accesului în spaţiu şi a potenţialului spaţial american.

Expunerea secretarului Apărării intervine în momentul în care Congresul trebuie să se pronunţe asupra cererii preşedintelui George W. Bush de creştere a bugetului Apărării cu 48 de miliarde de dolari pentru 2003, ceea ce reprezintă 15% mai mult faţă de 2002, an pentru care bugetul este de 318 miliarde de dolari. Această creştere a bugetului permite achiziţionarea mai multor arme de precizie, a echipamentelor militare-robot (cum sunt avioanele fără pilot), investiţii în sistemul de apărare antirachetă şi creşterea soldelor militarilor.

Principalele elemente ale proiectului de buget, detaliat după programe militare sunt următoarele:

- 4,6 miliarde de dolari pentru cumpărarea a 23 de avioane de vânătoare F-22 şi contractarea altor 27 de aparate în anul 2004; 

- 3,5 miliarde de dolari pentru dezvoltarea unui nou avion de lupta interarme, “Joint Strike Fighter (JSF)”; 

- 4 miliarde de dolari pentru cumpărarea a 12 de avioane de transport C-17; 

- 2 miliarde de dolari pentru îmbunătăţirea aparatului MV-22 Osprey, un avion cu decolare verticală, dotat cu rotor orientabil, un hibrid între elicopter şi avion; 

- 8,6 de miliarde de dolari pentru cinci noi nave (două distrugătoare din clasa Aegis, un submarin de atac din clasa Virginia, o navă de transport LPD-17 şi o navă cargo T-AKE); 

- 2,4 miliarde de dolari pentru crearea unei forţe de desfăşurare rapidă a armatei terestre, dintre care 812 milioane de dolari pentru cumpărarea a 332 de vehicule blindate, 707 milioane pentru punerea la punct a unui “sistem de luptă al viitorului” şi 911 de milioane pentru dezvoltarea elicopterului de recunoaştere Comanche; 

- 1,1 miliarde de dolari pentru creşterea producţiei de bombe JDAM cu ghidaj prin satelit, 146 milioane pentru rachetele de croazieră Tomahawk în versiune tactică; 

- 1 miliard de dolari pentru conversia a patru submarine din clasa Trident în submarine lansatoare de rachete de croazieră Tomahawk şi un contingent de forţe speciale; 

- 1 miliard de dolari pentru cumpărarea şi dezvoltarea de avioane de recunoaştere (drone) şi de submarine fără pilot; 

- 961 de milioane de dolari pentru dezvoltarea tehnologiilor de invizibilitate şi propulsie silenţioasă pentru navele de suprafaţă; 

- 1,3 miliarde de dolari pentru extinderea şi securizarea unei reţele de comunicaţii mondiale pe bandă largă; 

- 3,3 miliarde de dolari pentru serviciul de informaţii militare. 

*

“Proiectarea puterii şi intimidarea s-au întors în fruntea politicii externe americane: acesta a fost mesajul incontestabil transmis de preşedintele SUA, George W. Bush, în discursul său privind starea Uniunii, în care a etichetat Iranul, Irakul şi Coreea de Nord drept o “axă a răului”, căreia nu-i va permite să ameninţe Statele Unite cu arme chimice, biologice şi nucleare. De la umilitoarea retragere a SUA din Vietnam, petrecută acum peste un sfert de secol, politica externă a Americii nu s-a mai bizuit în asemenea măsură pe forţa militară sau pe ameninţarea cu forţa în apărarea intereselor americane pe plan mondial” - constată cotidianul american “The New York Times”.

“Preşedintele G. Bush pare pe cale de a dezvolta o nouă doctrină militară caracterizată de fermitate şi care are între elementele de bază ameninţarea cu intervenţia armată împotriva ţărilor ale căror eforturi de înarmare ar putea pune în pericol SUA, conchide cotidianul. Această doctrină, în curs de afirmare, implică recurgerea cu întâietate la forţe convenţionale pentru a demobiliza lansatoare de rachete, întreprinderi industriale şi alte facilităţi ce participă aparent la procesul de dezvoltare de arme neconvenţionale. Este o schimbare radicală, apreciază “The New York Times”, în condiţiile în care, prin tradiţie, SUA îşi angajau forţele militare ca răspuns la un atac, nu pentru a da prima lovitură”.

“Planificarea şi punerea în aplicare a unui atac militar sau a unei operaţiuni sub acoperire a serviciilor speciale, menite să elimine programele de armament ale Irakului, Iranului sau Coreii de Nord ar fi deja o provocare suficient de grea, iar a încerca să schimbi guvernele acestor ţări - fiecare dintre ele mai întinsă şi mai puternică sub aspect militar decât Afganistanul - ar fi încă şi mai dificil”, apreciază “The New York Times”. 

Cotidianul britanic “The Times” notează, la 31 ianuarie 2002, în acest context, că guvernele europene care s-au străduit să păstreze strânse legături cu autorităţile americane dar şi să se apropie în acelaşi timp de Iran sau Irak vor fi nevoite în curând să aleagă între aceste două orientări. 

 

7. Discursul preşedintelui american George W. Bush privind starea Uniunii - extrase

 

“În acest moment în care ne-am reunit, naţiunea noastră este în război, economia noastră este în recesiune şi lumea civilizată se confruntă cu pericole färă precedent. Cu toate acestea, starea Uniunii noastre nu a fost niciodată atât de puternică.

Ultima oară ne-am reunit într-un moment de şoc şi de suferinţă. În cele patru luni care au urmat, naţiunea noastră şi-a alinat victimele, a început să reconstruiască New York-ul şi Pentagonul, a reunit o mare coaliţie, a capturat, a arestat şi a scăpat lumea de mii de terorişti, a distrus taberele de antrenament ale teroriştilor din Afganistan, a salvat oamenii de la foame şi a eliberat o ţară de o opresiune brutală (...)

America şi Afganistanul sunt acum aliate împotriva terorismului. Vom fi parteneri în reconstrucţia acestei ţări (…) Progresul nostru reprezintă un tribut adus spiritului poporului afgan, fermităţii coaliţiei noastre şi capacităţii militare a Statelor Unite (…) 

Cauza noastră este dreaptă şi continuăm să o slujim. Descoperirile noastre în Afganistan au confirmat cele mai negre temeri şi ne-au arătat adevăratele obiective pe care va trebui să le urmărim. Am văzut ura adâncă a duşmanilor noştri pe casetele video, în care ei râd pe seama pierderii de vieţi nevinovate. Şi adâncimea urii lor este egală cu planurile lor nebuneşti de distrugere. Am găsit planuri ale centralelor nucleare americane şi ale surselor de alimentare cu apă, instrucţiuni detaliate pentru construirea de arme de distrugere în masă, hărţi ale oraşelor americane şi descrieri ale unor puncte strategice din SUA şi din întreaga lume.

Ceea ce am găsit în Afganistan confirmă că războiul nostru împotriva terorismului, departe de a se termina, abia a început. Majoritatea celor care au deturnat avioanele la 11 septembrie au fost antrenaţi în taberele din Afganistan. La fel, alte mii de terorişti. Mii de ucigaşi, instruiţi pentru a comite o crimă, sprijiniţi adesea de regimuri aflate în afara legii, sunt acum risipiţi peste tot în lume, asemenea unor bombe cu ceas, gata să explodeze fără avertismente (…)

Atâta vreme cât taberele de antrenament mai funcţionează, atâta vreme cât există state care îi găzduiesc pe terorişti, libertatea este în pericol şi America şi aliaţii ei nu trebuie şi nu vor permite acest lucru.

Naţiunea noastră va continua să fie pregătită, să aibă răbdare şi să persevereze în urmărirea a două mari obiective: primul, va fi distrugerea taberelor de antrenament, dejucarea planurilor teroriste şi aducerea teroriştilor în faţa justiţiei, în al doilea rând, va trebui să-i împiedicăm pe terorişti şi regimurile care îşi procură arme chimice, biologice sau nucleare să ameninţe SUA şi întreaga lume.

Armata noastră a distrus taberele de antrenamente din Afganistan, dar astfel de locuri mai există în alte câteva zeci de ţări. O lume subterană teroristă - care include grupări precum Hamas, Hezbollah, Jihadul Islamic şi Jaish-l-Mohammed - funcţionează în jungle şi deşerturi sau se ascunde în centrele marilor oraşe.

Deşi singura acţiune vizibilă este cea din Afganistan, America mai acţionează şi în alte zone. Avem acum trupe în Filipine, care ajută la pregătirea armatei fllipineze pentru distrugerea celulelor teroriste care au executat un american şi care deţin în continuare ostateci.

Soldaţii noştri, în colaborare cu guvernul bosniac, i-au capturat pe teroriştii care plănuiau un atentat cu bombă la ambasada noastră. Marina SUA patrulează de-a lungul coastelor Africii pentru a împiedica traficul de arme şi construirea de tabere teroriste în Somalia.

Speranţa mea este că naţiunile vor răspunde la chemarea noastră şi-i vor elimina pe paraziţii terorişti care le ameninţă şi ne ameninţă. Multe naţiuni au acţionat deja în forţă (…) Dar unele guverne sunt intimidate de terorism. Să fie însă clar: dacă ele nu vor acţiona, America o va face.

Un alt obiectiv al nostru este să împiedicăm regimurile care sponsorizează terorismul să ameninţe America sau pe prietenii şi aliaţii noştri cu arme de distrugere în masă (...) Coreea de Nord este un regim care se înarmează cu rachete şi arme de distrugere în masă, în timp ce îşi înfometează cetăţenii. Iranul achiziţionează în mod agresiv astfel de arme şi exportă teroarea, în timp ce o mână de oameni nealeşi democratic reprimă speranţa de libertate a poporului iranian. Irakul continuă să-şi manifeste ostilitatea faţă de America şi să sprijine terorismul. Regimul irakian a complotat în ultimele decenii pentru a dezvolta spori de atrax, gaze letale şi arme nucleare (...) Este un regim care are ceva de ascuns lumii civilizate.

Vom coopera strâns cu partenerii din coaliţie pentru a interzice accesul teroriştilor şi statelor care îi sponsorizează cu materialele, tehnologia şi expertiza necesare pentru fabricarea şi folosirea armelor de distrugere în masă. Vom dezvolta şi vom desfăşura sisteme de apărare antirachetă eficiente pentru a proteja America şi pe aliaţii noştri de un eventual atac prin surprindere. Toate statele trebuie să ştie: America va face tot ce este necesar pentru a garanta siguranţa naţiunii (...) Istoria a chemat America şi pe aliaţii noştri să acţioneze, şi este atât responsabilitatea, cât şi privilegiul nostru să purtăm lupta pentru libertate (...)

Acest război ne costă mult. Am cheltuit peste un millard de dolari pe lună - 30 de milioane pe zi - şi trebuie să ne pregătim pentru noi operaţiuni. Afganistanul ne-a demonstrat că armele scumpe de precizie înfrâng duşmanul şi cruţă vieţile nevinovate, aşa că avem nevoie de astfel de arme. Trebuie să înlocuim vechile aparate de zbor şi să ne dotăm cu o armată mai rapidă care să ne permită să ne desfăşurăm trupele în lume rapid şi în siguranţă (…) 

Bugetul SUA aproape dublează fondurile pentru o strategie susţinută de securitate a patriei, bazată pe patru dimensiuni esenţiale: bioterorismul, situaţiile de urgenţă, întărirea securităţii transporturilor aeriene şi la frontieră şi îmbunătăţirea activităţii serviciilor secrete (...)

Avem priorităţi clare şi trebuie să acţionăm şi acasă cu aceeaşi hotărâre şi eficientă cu care am acţionat în afară. Vom învinge în acest război economic şi vom învinge şi recesiunea. Americanii care şi-au pierdut slujbele au nevoie de ajutorul nostru şi de sprijin pentru extinderea ajutoarelor de şomaj şi asistenţă directă pentru acoperirea cheltuielilor medicale. Cu toate acestea, angajaţii americani vor mai mult decât ajutoarele de şomaj. Ei doresc un salariu stabil. Când America munceşte, America prosperă, aşa că planul meu de securitate economică se reduce la un singur cuvânt: locuri de muncă (…)

Locurile de muncă bune depind de asemenea de accesul la energie. Congresul trebuie să încurajeze conservarea energiei, să promoveze tehnologia, să construiască infrastructura şi să crească producţia energetică internă pentru ca America să depindă mai puţin de petrolul din afară. Locurile de muncă bune depind de un comerţ extins. Vânzările pe pieţe noi creează locuri de muncă noi (...) Locurile de muncă bune depind de o politică sănătoasă a taxelor (…) Locurile de muncă bune trebuie să fie şi obiectivul reformei sistemului de asigurări sociale. Americanii ştiu că securitatea economică poate dispărea într-o clipă dacă nu există o securitate a sănătăţii (…) Un loc de muncă bun trebuie să ducă la o securitate a pensionarilor (…) 

Vom lucra împreună în următoarele luni şi asupra altor subiecte: o politică agricolă productivă, un mediu înconjurător mai curat, o politică mai cuprinzătoare a locuinţelor, mai ales pentru minorităţi, precum şi modalităţi de a încuraja buna activitate a fundaţiilor umanitare şi religioase (…)

Mesajul pe care îl transmit fiecărui american este să se angajeze pentru cel puţin doi ani - 4.000 de ore - din viaţa sa în serviciul vecinilor şi naţiunii sale. Mulţi o servesc deja şi le mulţumesc. Există un loc bun de unde se poate începe: pentru a sprijini şi extinde lucrul cel mai bun care s-a născut în America, vă invit să vă alăturaţi noilor Forţe ale Libertăţii ale SUA. Forţele Libertăţii se vor concentra pe trei probleme: vor reacţiona în caz de criză naţională, vor contribui la reconstrucţia comunităţilor şi vor transmite mesajul de compasiune al Americii în lume. Unul din scopurile Forţelor Libertăţii va fi securitatea naţională. America are nevoie de medici şi de asistenţi medicali pensionari care să poată fi mobilizaţi în caz de urgenţe majore, de voluntari care să ajute poliţia şi departamentul de pompieri, de lucrători în transporturi şi servicii publice care ştiu să sesizeze pericolul (…)

Nu intenţionăm să ne impunem cultura, dar America va apăra întotdeauna cu fermitate necesităţile demnităţii umane, care nu pot fi negociate: statul de drept, limitarea puterii statului, respectul pentru femei, pentru proprietatea privată şi pentru libertatea de expresie, dreptatea şi toleranţa religioasă (…)

În acest moment de şansă, un pericol comun a şters vechile rivalităţi: America cooperează cu Rusia, China şi India pentru realizarea păcii şi a prosperităţii. Împreună cu prietenii şi aliaţii din Europa şi Asia, din Africa şi America Latină, vom demonstra că forţele terorii nu pot împiedica avântul libertăţii. În acest mare conflict, prietenii mei americani, vom cunoaşte victoria libertăţii (…)

 

8. Noua organizare adminstrativ-teritorială a Republicii Moldova 

 

Legile cu privire la noua organizare administrativ-teritorială a Republicii Moldova şi administraţia publică locală au intrat în vigoare la 29 ianuarie a.c.

Prima lege prevede că cele 11 judeţe existente până acum în Republica Moldova vor fi înlocuite cu 32 de raioane, plus autonomia găgăuză şi Transnistria.

Potrivit celei de a două legi, instituţia prefectului va fi lichidată şi înlocuită cu cea de preşedinte al comitetului executiv al consiliului raional.

Preşedintele comitetului executiv al consiliului raional “este reprezentant din oficiu al Guvernului în teritoriu”. Totodată, “funcţiile preşedintelui consiliului raional le îndeplineşte preşedintele comitetului executiv al consiliului raional”.

Consiliul raional poate “ridica înainte de termen, în condiţiile legislaţiei în vigoare, mandatul preşedintelui comitetului executiv al consiliului raional, la propunerea a cel puţin o treime din consilierii aleşi sau la propunerea Guvernului, cu votul majorităţii consilierilor aleşi”. În cazul în care “propunerea a cel puţin o treime din consilierii aleşi sau propunerea Guvernului nu întruneşte votul majorităţii consilierilor aleşi la două şedinţe consecutive, preşedintele comitetului executiv al consiliului raional poate fi eliberat din funcţie de Parlament”.

Legea nu precizează dacă preşedintele comitetului executiv al consiliului raional, în cazul în care este demis, îşi păstrează sau nu funcţia de preşedinte al consiliului raional.

Noua lege privind administraţia publică locală mai prevede că “primarii satelor (comunelor) şi oraşelor (municipiilor) se aleg din rândul consilierilor de consiliul respectiv prin vot secret, cu votul majorităţii consilierilor aleşi”. De asemenea, “mandatul primarului se ridică prin vot secret, cu votul majorităţii consilierilor aleşi”. În cazul în care “propunerea a cel puţin o treime din consilierii aleşi nu întruneşte, la două şedinţe consecutive, votul majorităţii consilierilor aleşi, primarul poate fi eliberat din funcţie de consiliul ierarhic superior, cu votul majorităţii consilierilor aleşi”. În acelaşi timp, “suspendarea activităţii consiliului local se face de Parlament, la propunerea motivată a primarului, a preşedintelui comitetului executiv al consiliului raional sau al Guvernului”.

Legile referitoare la noua organizare administrativ-teritorială a Republicii Moldova şi administraţia publică locală au fost adoptate de Parlament în decembrie 2001. 

Josette Durrieu, raportor al Consiliului Europei pentru Republica Moldova, a calificat drept antidemocratică eventuala întrerupere forţată a mandatelor primarilor. Potrivit lui J. Durrieu, “un primar ales de populaţie poate fi destituit doar în cazul apariţiei unei probleme de drept comun”.

 

 

 

9. Perspective privind integrarea ţărilor baltice în NATO şi UE

 

Analiştii politici apreciază că cele trei ţări baltice - Estonia, Lituania, Letonia - sunt în prezent printre favoritele la aderarea la Uniunea Europeană şi NATO, odată cu apropierea Rusiei de Occident.

“Nu am nici o îndoială că Lituania va fi invitată să intre în NATO în acest an”, a declarat preşedintele lituanian Valdas Adamkus, după o întrevedere cu preşedintele american George W. Bush.

El este încrezător şi în şansele de aderare la organizaţia transatlantică ale vecinilor estonian şi leton, apreciind că şi aceste două ţări vor fi invitate să se alăture NATO la summit-ul Alianţei Nord-Atlantice, care va avea loc în noiembrie a.c., la Praga, şi va fi consacrat extinderii.

“Singura mea grijă este să nu irosim rezultatele bune ale eforturilor noastre prin comentarii sau acţiuni imprudente”, a adaugat el.

Rusia s-a opus vehement până acum unei astfel de aderări şi această perspectivă părea încă îndepărtată în urmă cu doi ani.

Totuşi, “există o mare schimbare în strategia liderilor americani în ceea ce priveşte extinderea NATO către ţările baltice”, sublinia, recent, Stephen Larabee, responsabil cu rang înalt al centrului american de studii RAND. “Nu numai Congresul american susţine din ce în ce mai tare o astfel de aderare, dar şi numeroase ţări europene, printre care Franţa”, menţiona expertul american.

Unul dintre principalele motive ale acestei schimbări îl reprezintă excelentele eforturi de pregătire întreprinse în această perspectivă de către cele trei ţări baltice, în special de către Lituania. “Este într-adevăr dificil să nu fie integrate, cînd sunt atât de bine pregătite”, a declarat Stephen Larabee.

Statele baltice sunt, de asemenea, într-o poziţie bună pentru a-şi încheia negocierile de aderare la Uniunea Europeană, etapă fixată, în principiu pentru 2004.

Mai sunt însă de rezolvat unele chestiuni delicate, dar cele trei mici ţări - Estonia are 1,4 milioane de locuitori, Letonia 2,4 milioane, iar Lituania 3,5 milioane - nu ar trebui să reprezinte o problemă pentru UE.

Chiar dacă statele baltice sunt mult mai sărace decât vecinii lor europeni, cu un PIB atingând 30-38% din media UE, ele şi-au dublat eforturile pentru a recupera din handicap.

“Schimbările înregistrate de zece ani în ţările baltice sunt remarcabile”, apreciază Michael Krejza, responsabil al secţiunii politice şi economice a reprezentanţei Comisiei Europene în Estonia. “În urmă cu zece ani, Estonia făcea încă parte din Uniunea Sovietică şi acum aproape a devenit o ţară nordică”, explică el.

Analiştii remacă faptul că în timp ce Statele Unite şi Europa se zbăteau, în 2001, pentru a evita recesiunea, economia letonă înregistra o creştere estimată la 7%, urmată de Estonia şi Lituania, cu o rată de circa 5%.

Experţii prognozează pentru 2002 un PIB în creştere, de 4-5%, în cele trei ţări baltice. “Ceea ce este important, pentru că ele vor trebui să investească mult pentru a se conforma regulilor de aderare, chiar dacă cele mai mari dificultăţi nu au apărut încă”, apreciază Michael Krejza. Capacităţile administrative - necesare pentru aplicarea legilor şi regulamentelor UE - sunt un domeniu în care cei zece candidaţi reţinuţi de UE sunt încă foarte slab pregătiţi.

Diferenţele din ce în ce mai mari dintre regiunile bogate şi cele sărace în ţările baltice reprezintă, de asemenea, o problemă. Letonia este, în plus, atinsă de o corupţie galopantă şi trebuie să depună mai multe eforturi, ca şi Estonia, pentru a-şi integra minoritatea rusofonă.

“Problemele minorităţilor reprezentau cea mai mare provocare în urmă cu zece ani, spune un diplomat european, dar progresele făcute au fost remarcabile. În special integrarea tinerei generaţii rusofone se face foarte bine”, a conchis el.

